***ข่าวประชาสัมพันธ์***

**มูลนิธิเอสซีจี ห่วงใยบุคลากรทางการแพทย์   
เร่งส่งมอบนวัตกรรม: ชุดติดตามสุขภาพทางไกล ห้องตรวจและคัดกรองสร้างเสร็จใน 2 วัน**

**พร้อมอุปกรณ์การแพทย์ป้องกันโควิด-19 แก่โรงพยาบาลราชวิถี**

**นายรุ่งโรจน์ รังสิโยภาส กรรมการผู้จัดการใหญ่ เอสซีจี และประธานกรรมการมูลนิธิเอสซีจี** กล่าวว่า เพื่อปกป้องบุคลากรทางการแพทย์ที่กำลังทำงานอย่างหนัก ให้คนไทยพ้นภัยโควิด-19 ทีมงานเอสซีจีจึงได้เร่งพัฒนานวัตกรรมป้องกันเชื้อโควิด-19 มอบให้**โรงพยาบาลราชวิถี** ซึ่งเป็นต้นแบบและหน่วยงานประสานหลักในการจัดแผนรองรับผู้ป่วยโควิด-19 ประกอบด้วย

**1) ชุดอุปกรณ์ติดตามสุขภาพทางไกล (Tele-Monitoring)** 22 ชุด นวัตกรรมจาก Living Solution ที่ลดการสัมผัสโดยตรงระหว่างบุคลากรทางการแพทย์กับผู้ป่วยติดเชื้อหรือกลุ่มเสี่ยงที่ต้องเก็บตัวตามลำพัง ผ่านการเชื่อมต่ออุปกรณ์ทางการแพทย์ด้วยเทคโนโลยี Internet of things (IoT) ช่วยติดตามข้อมูลสุขภาพผ่านระบบออนไลน์แบบเรียลไทม์

**2) ห้องตรวจและคัดกรองผู้ที่มีความเสี่ยง (Modular Screening & Swab Unit)** รวม 18 ห้อง นวัตกรรมจาก SCG HEIM และ Living Solution จุดเด่นอยู่ที่ใช้เวลาติดตั้งที่หน้างานเพียง 2 วัน ออกแบบแยกสัดส่วนพื้นที่ระหว่างบุคลากรทางการแพทย์และผู้ป่วยติดเชื้อหรือกลุ่มเสี่ยง พร้อมระบบควบคุมแรงดันและคุณภาพอากาศที่เหมาะสม จึงช่วยลดโอกาสการติดเชื้อ

**3) ห้องน้ำสำเร็จรูป (Modular Bathroom)** 12 ห้อง ผลิตพร้อมใช้งานจากโรงงาน ทำความสะอาดฆ่าเชื้อง่าย แยกการใช้งานระหว่างบุคลากรการแพทย์และผู้ป่วยติดเชื้อหรือกลุ่มเสี่ยง

**4) อุปกรณ์ทางการแพทย์ ป้องกันการแพร่กระจายของเชื้อโควิด-19** ได้แก่ แคปซูลความดันลบสำหรับเคลื่อนย้ายผู้ป่วยติดเชื้อ (Isolation Capsule) 5 แคปซูล ห้องตรวจเชื้อความดันลบแบบเคลื่อนที่ (Isolation Chamber) 1 ชุด (3 ห้อง) กล่องป้องกันเชื้อฟุ้งกระจาย (Aerosol Box) ช่วยในปฏิบัติการใส่ท่อช่วยหายใจของบุคลากรทางการแพทย์ 5 กล่อง พร้อมมอบอุปกรณ์ป้องกันใบหน้าและดวงตาจากสารคัดหลั่ง (Face Shield) ที่พนักงานจิตอาสาร่วมทำ 200 ชิ้น

การส่งมอบนวัตกรรมและโซลูชันเพื่อป้องกันความเสี่ยงจากเชื้อโควิด-19 แก่บุคลากรทางการแพทย์ โรงพยาบาลราชวิถีครั้งนี้ มี **นพ.สมเกียรติ ลลิตวงศา ผู้อำนวยการโรงพยาบาลราชวิถี** พร้อมทีมแพทย์ เป็นผู้รับมอบ และมี **นายนิธิ ภัทรโชค กรรมการผู้จัดการใหญ่ ธุรกิจซีเมนต์และผลิตภัณฑ์ก่อสร้าง** พร้อมด้วย **ดร.สุรชา อุดมศักดิ์ ผู้ช่วยผู้จัดการใหญ่ ธุรกิจเคมิคอลส์** **เอสซีจี** ร่วมส่งมอบนวัตกรรม

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*